ЂУЛИЋИ XIV
Љубим ли те... ил’ ме санак вара, 
Што те удиљ уза ме дочара; 
Љубим ли те... ил’ ме душа вара, 
Што се удиљ с тобом разговара; 

Љубим ли те... ил’ ме безум гања, 
Немам вида, немам осећања; 
Љубим ли те... ил’ љубави није — 
Што се грли, то су саме змије; 

Љубим ли те... или ме и нема, 
Или тебе, — нас ни једно нема; 
Љубим ли те... или нема света, 
Нема сунца, ни росе, ни цвета, 

Већ све тмина, што је пакô меси, 
А по тмини витлају се беси, 
А међ њима прабесина спава — 
Моју љубав у сну измишљава.

Извори 

 Јован Јовановић Змај: Одабрана дела, књига 1, страна 188 , Матица српска, Нови Сад.